Sandinista!
Sandinista! — პანკ-როკ ჯგუფ The Clash-ის მეოთხე სტუდიური ალბომი. ის გამოიცა 1980 წლის 12 დეკემბერს, CBS Records-ზე, სამმაგი ალბომის სახით. მასზე შესულია 36 სიმღერა, თითო გვერდზე — 6. ალბომზე იგრძნობა 1980-იანი წლების ეთნიკური მუსიკის ტენდენციები, ის შეიცავს რეგის, ჯაზს, გოსპელს, როკაბილის, ფოლკს, დაბს, რიტმ ენდ ბლუზს, კალიფსოსა და რეპს. ამ ალბომზე სიმღერების ავტორებად მითითებული იყო The Clash და არა სტრამერი/ჯოუნსი, როგორც ეს წინა ალბომებზე იყო. ეს ასევე The Clash-ის ერთადერთი ალბომია, რომელზეც ოთხივე წევრი მღერის მთავარ ვოკალს. ტოპერ ჰიდონს აქვს მთავარი ვოკალის პარტია Ivan Meets G.I. Joe-ში, ხოლო პოლ სიმონონს – The Crooked Beat-ში. ერთ-ერთი ვერსიით, ჯგუფმა უარი თქვა ალბომის პირველი 200 000 ასლის გაყიდვიდან მიღებულ შემოსავალზე, რათა დაეთანხმებინათ ლეიბლი ალბომის დაბალ ფასად გაყიდვაზე. ალბომს სახელი ეწოდა ნიკარაგუული სოციალისტური პოლიტიკური პარტიის, სანდინისტების მიხედვით. მისი კატალოგის ნომერი, 'FSLN1' კი წარმოადგენს პარტიის სრულ სახელწოდების აკრონიმს — Frente Sandinista de Liberación Nacional (სანდინისტური ეროვნულ-განმათავისუფლებელი ფრონტი). Sandinista! დასახელდა წლის ალბომად The Village Voice-ის კრიტიკოსების გამოკითხვაში. ის აგრეთვე შევიდა როლინგ სტოუნის ყველა დროის 500 საუკეთესო ალბომის სიაში 404-ე ადგილზე.